CELEX: 
Language: lv
Date: 2018-01-25 00:00:00
Title: KOMISIJAS DELEĢĒTAIS LĒMUMS (ES) …/.. par piemērojamo sistēmu, lai novērtētu un pārbaudītu ekspluatācijas īpašību noturību piekares ierīcēm, ko izmanto būvēs un kas paredzētas, lai nepieļautu personu krišanu no augstuma vai lai apturētu kritienus no augstuma, atbilstoši Eiropas Parlamenta un Padomes Regulai (ES) Nr. 305/2011

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Saskaņā ar 28. pantu Eiropas Parlamenta un Padomes 2011. gada 9. marta Regulā (ES) Nr. 305/2011, ar ko nosaka saskaņotus būvizstrādājumu tirdzniecības nosacījumus un atceļ Padomes Direktīvu 89/106/EEK
                  1
               , ir jāveic būvizstrādājumu ekspluatācijas īpašību noturības novērtējums un pārbaude (AVCP) attiecībā uz to būtiskiem raksturlielumiem atbilstoši Regulas (ES) Nr. 305/2011 V pielikumā noteiktajām sistēmām.
            
            
               Atbilstoši Regulas (ES) Nr. 305/2011 28. panta 2. punktam un 60. panta h) punktam Komisijai ir deleģēts uzdevums noteikt būvizstrādājumu AVCP sistēmas attiecībā uz konkrētu izstrādājumu, konkrētu izstrādājumu saimi vai konkrētu būtisku raksturlielumu, ņemot vērā minētajos noteikumos izklāstītos apsvērumus.
            
            
               Attiecībā uz piekares ierīcēm, ko izmanto būvēs un kas paredzētas, lai nepieļautu personu krišanu no augstuma vai lai apturētu kritienus no augstuma, vēl nav atbilstoša lēmuma par AVCP sistēmas ieviešanu.
            
            
               Atbilstoši 28. panta 2. punktam AVCP sistēmas izvēlē jācenšas sasniegt ražotājiem vismazāk apgrūtinošo sistēmu, ievērojot visus attiecīgos apsvērumus.
            
            
               Eiropas Savienības Tiesa 2010. gadā pieņēma spriedumu
                  2
                jautājumā par to, vai konkrētām piekares ierīcēm ir piemērojama Padomes Direktīva 89/686/EEK par individuālajiem aizsardzības līdzekļiem
                  3
                vai Padomes Direktīva 89/106/EEK par būvizstrādājumiem
                  4
               . Tiesa konstatēja, ka klasificēšanai kā individuālajam aizsardzības līdzeklim ir priekšnosacījums, ka lietotājs šādu izstrādājumu nēsā vai tur vai vismaz to var darīt visā apdraudējuma laikā un ka tādējādi tam ir jābūt pārvietojamam izstrādājumam. Līdz ar to piekares ierīces, kas lietošanas laikā ir piestiprinātas būvei, nav paredzētas nēsāšanai vai turēšanai, ko veiktu to lietotājs, Padomes Direktīvas 89/686/EEK
                  5
                nozīmē. No otras puses, Tiesa konstatēja, ka Padomes Direktīvas 89/106/EEK piemērojamība konkrētam izstrādājumam nozīmē, ka ir jāizpilda divi nosacījumi: viens, kas attiecas uz izstrādājuma būtību, un otrs, kas saistīts ar tā darbību
                  6
               . Tāpēc piekares ierīcēm, kas piestiprinātas tā, ka tās ir daļa no būves (izstrādājuma būtība) un paredzētas izmantošanas drošības vai būves darbības nodrošināšanai, nepieļaujot personu krišanu no augstuma (izstrādājuma darbība), ir piemērojama Padomes Direktīva 89/106/EEK
                  7
               . Šis konstatējums ir spēkā arī saskaņā ar Regulu (ES) Nr. 305/2011, kurā būvizstrādājumu definīcija nav būtiski mainīta
                  8
               .
            
            
               Standarta EN 795:2012 A, C vai D tipā ietilpstošās piekares ierīces ir paredzētas pastāvīgai nostiprināšanai pie konstrukcijas un tāpēc saskaņā ar šo judikatūru nav individuālais aizsardzības līdzeklis, kā apstiprināts Komisijas Īstenošanas Lēmumā (ES) 2015/2181
                  9
               . Tomēr, ja tās paredzēts piestiprināt tā, ka tās ir daļa no būves un paredzētas izmantošanas drošības vai būves darbības nodrošināšanai, nepieļaujot personu krišanu no augstuma vai apturot kritienus no augstuma, tās ir uzskatāmas par būvizstrādājumiem un tāpēc tām ir piemērojama Regula (ES) Nr. 305/2011.
            
            
               No 2018. gada 21. aprīļa piekares ierīces, kas paredzētas, lai nepieļautu personu krišanu, un kas ietilpst Regulas (ES) 2016/425 darbības jomā
                  10
               , tiks iekļautas minētās regulas I pielikumā norādītajā III riska kategorijā, jo tās ir izstrādājumi, kas paredzēti lietotāju aizsardzībai no riskiem, kas var radīt tādas ļoti nopietnas sekas kā nāve vai neatgriezeniski veselības bojājumi saistībā ar kritienu no augstuma. Attiecīgi uz šādām piekares ierīcēm attieksies ES tipa pārbaude (Lēmuma 768/2008/EK
                  11
                B modulis), kā izklāstīts Regulas (ES) 2016/425 V pielikumā, un vai nu atbilstība tipam, pamatojoties uz iekšēju ražošanas kontroli un uzraudzītām produkta pārbaudēm pēc nejauši izvēlētiem intervāliem (Lēmuma 768/2008/EK C2 modulis), kā izklāstīts minētās regulas VII pielikumā, vai atbilstība tipam, pamatojoties uz kvalitātes nodrošināšanu ražošanas procesā (Lēmuma 768/2008/EK D modulis), kā izklāstīts minētās regulas VIII pielikumā.
            
            
               Līdz 2018. gada 20. aprīlim uz piekares ierīcēm, kas paredzētas, lai nepieļautu personu krišanu, un kas ietilpst Padomes Direktīvas 89/686/EEK darbības jomā, attiecas EK tipa pārbaude, kā izklāstīts minētās direktīvas 10. pantā, un uz to ražošanu attiecas vai nu galaprodukta "EK" kvalitātes nodrošināšanas sistēma (minētās direktīvas 11. panta A daļa), vai uzraudzības sistēma ražojumu EK kvalitātes nodrošināšanai (minētās direktīvas 11. panta B daļa).
            
            
               Ņemot vērā piekares ierīču lietošanu un iespējamos nāves vai neatgriezenisku veselības bojājumu riskus, no kā ar tām paredzēts aizsargāt lietotājus, ir vēlams tām piekares ierīcēm, kas ir būvizstrādājumi, piemērot AVCP sistēmu, kas ir salīdzināma ar atbilstības novērtējuma procedūrām piekares ierīcēm, kuras ir individuālie aizsardzības līdzekļi. Tas nozīmē AVCP sistēmu, kas aptver ražotāja ražošanas procesa kontroles nepārtrauktu uzraudzību, novērtēšanu un pārbaudes un tādu paraugu kontroltestēšanu, ko paziņotā izstrādājuma sertifikācijas iestāde ir paņēmusi ražotnē vai ražotāja noliktavās.
            
            
               Šo apsvērumu rezultātā Komisija ir izvēlējusies piemērot "1+" sistēmu, kā izklāstīts Regulas (ES) Nr. 305/2011 V pielikumā, būvizstrādājumiem, kam piemēro šo deleģētā lēmuma projektu. 
            
            
            
               2.PIRMS AKTA PIEŅEMŠANAS NOTIKUSĪ APSPRIEŠANA
            
            
               Lēmuma projekts tika apspriests Būvizstrādājumu konsultāciju grupas
                  12
                (KG) 2016. gada 9. decembra sanāksmē un tas arī iesniegts rakstiskām konsultācijām ar ekspertiem no 2016. gada 25. novembra līdz 2017. gada 16. janvārim. Pirms šīm apspriešanām visām dalībvalstīm tika dota iespēja izvirzīt ekspertus dalībai apspriešanā. Papildus apspriešanai ar ekspertiem notika arī apspriešanās ar ārējām ieinteresētajām personām. Kā paredz Kopējā vienošanās par deleģētajiem aktiem, KG apspriestie un ar minēto rakstisko apspriešanu saistītie dokumenti vienlaikus tika pārsūtīti Eiropas Parlamentam un Padomei. Šajā sakarā izklāstītie novērojumi tika ņemti vērā, gatavojot šā akta projekta galīgo redakciju starpdienestu apspriešanai.
            
            
               No 2017. gada 12. jūlija līdz 9. augustam tas bija publicēts Labāka regulējuma portālā, lai apzinātu sabiedrības viedokli; tika saņemtas atsauksmes no divām ieinteresētajām personām. Vienas ieinteresētās personas piezīmēs ierosinātā AVCP sistēma tika atbalstīta, vienlaikus iesakot to mainīt uz "2+" sistēmu. Tā kā šie ierosinājumi bija pretrunīgi, tos abus nevarēja ņemt vērā. Otra ieinteresētā persona norādīja galvenokārt uz apspriežu pašreizējo situāciju CEN Tehniskajā komitejā, kas izstrādā attiecīgo standartu, uz AVCP "3" un "2+" sistēmām, kas iepriekš izvēlētas salīdzināmiem izstrādājumiem, uz dokumentētas pieredzes nepietiekamību par negadījumiem, uz izmaksām MVU, uz tāda tehnikas progresa trūkumu, kas rada vajadzību mainīt AVCP sistēmu, un uz to, ka AVCP sistēmas izvēles pamatojuma elementi (sal. 2. apsvērumu) ir aplūkoti "2+" sistēmā. Minētās piezīmes netika ņemtas vērā, jo tajās pretrunīgi priekšroka dota AVCP sistēmai, kas nav augstāka par "3" sistēmu, kā arī "2+" sistēmai, nav ņemts vērā, ka "2+" sistēmā neietilpst paraugu kontroltestēšana, un nav apsvērtas atbilstības novērtējuma procedūras piekares ierīcēm, kuras ir individuālie aizsardzības līdzekļi. Tāpēc pēc atsauksmju saņemšanas regulā izmaiņas netika izdarītas. 
            
            
            
               3.DELEĢĒTĀ AKTA JURIDISKIE ASPEKTI
            
            
               Atbilstoši Regulas (ES) Nr. 305/2011 28. panta 2. punktam un 60. panta h) punktam būvizstrādājumu AVCP sistēmas, kā izklāstīts minētās regulas V pielikumā, ir jānosaka ar Komisijas deleģētajiem aktiem, lai tās piemērotu konkrētam izstrādājumam, konkrētai izstrādājumu saimei vai konkrētam būtiskam raksturlielumam, ņemot vērā minētajos noteikumos izklāstītos apsvērumus.
            
         
         
            
               Atbilstoši Regulas (ES) Nr. 305/2011 28. panta 2. punktam, nosakot AVCP sistēmas, Komisija ņem vērā ietekmi uz cilvēku veselību un drošību un izvēlas vismazāk apgrūtinošās sistēmas, kas atbilst būvēm noteikto pamatprasību izpildei. Atbilstoši Regulas (ES) Nr. 305/2011 60. panta h) punktam to veic saskaņā ar izstrādājuma ietekmi uz šo izpildi izstrādājuma paredzētajā ekspluatācijas laikā.
            
            
               Lēmuma projekts atbilst proporcionalitātes principam, jo tādas AVCP sistēmas piemērošana, kas ir salīdzināma ar atbilstības novērtējuma procedūrām piekares ierīcēm, kuras ir individuālie aizsardzības līdzekļi, veicina saskaņotību starp dažādiem tiesiskā regulējuma veidiem, kas piemērojami salīdzināmiem izstrādājumiem, kā arī veicina ar Regulu (ES) Nr. 305/2011 ieviestās saskaņotās sistēmas stabilitāti un uzticēšanos tai.
            
            
               Šo iemeslu dēļ gaidāms, ka lēmuma projekts kalpos būvniecības nozares interesēm kopumā.
            
            
               KOMISIJAS DELEĢĒTAIS LĒMUMS (ES) …/..
            
            
               (25.1.2018)
            
            
               par piemērojamo sistēmu, lai novērtētu un pārbaudītu ekspluatācijas īpašību noturību piekares ierīcēm, ko izmanto būvēs un kas paredzētas, lai nepieļautu personu krišanu no augstuma vai lai apturētu kritienus no augstuma, atbilstoši Eiropas Parlamenta un Padomes Regulai (ES) Nr. 305/2011
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes 2011. gada 9. marta Regulu (ES) Nr. 305/2011, ar ko nosaka saskaņotus būvizstrādājumu tirdzniecības nosacījumus un atceļ Padomes Direktīvu 89/106/EEK
                  13
               , un jo īpaši tās 28. pantu un 60. panta h) punktu,
            
            
               tā kā:
            
            
               (1)Nav atbilstoša lēmuma par ekspluatācijas īpašību noturības novērtējumu un pārbaudi piekares ierīcēm, ko izmanto būvēs un kas paredzētas, lai nepieļautu personu krišanu no augstuma vai lai apturētu kritienus no augstuma ("piekares ierīces"). Tāpēc būtu jānosaka, kāda ekspluatācijas īpašību noturības novērtējuma un pārbaudes sistēma ir piemērojama piekares ierīcēm. 
            
            
               (1)Tā kā ar piekares ierīcēm ir paredzēts nepieļaut personu krišanu no augstuma vai apturēt kritienus no augstuma, ir lietderīgi izvēlēties ekspluatācijas īpašību noturības novērtējuma un pārbaudes sistēmu, kas aptver ražotāja ražošanas procesa kontroles nepārtrauktu uzraudzību, novērtēšanu un pārbaudes un tādu paraugu kontroltestēšanu, ko paziņotā izstrādājuma sertifikācijas iestāde ir paņēmusi ražotnē vai ražotāja noliktavās,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Šo lēmumu piemēro piekares ierīcēm, ko izmanto būvēs un kas paredzētas, lai nepieļautu personu krišanu no augstuma vai lai apturētu kritienus no augstuma.
            
            
               2. pants
            
            
               Lēmuma 1. pantā minēto piekares ierīču ekspluatācijas īpašību noturību attiecībā uz to būtiskajiem raksturlielumiem novērtē un pārbauda saskaņā ar pielikumā norādīto sistēmu.
            
            
               3. pants
            
            
               Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
            
         
         
            
               Briselē, 25.1.2018
            
            
               
                     Komisijas vārdā —
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        OV L 88, 4.4.2011., 5. lpp.
               
               
                  
                     (2)
                  
                        Lieta C-185/08, Tiesas spriedums, 2010. gada 21. oktobris, Latchways, ECR 2010 I-09983.
               
               
                  
                     (3)
                  
                        Padomes 1989. gada 21. decembra Direktīva 89/686/EEK par dalībvalstu tiesību aktu tuvināšanu attiecībā uz individuālajiem aizsardzības līdzekļiem (OV L 399, 30.12.1989., 18. lpp.).
               
               
                  
                     (4)
                  
                        Padomes 1988. gada 21. decembra Direktīva 89/106/EEK par dalībvalstu normatīvo un administratīvo aktu tuvināšanu attiecībā uz būvizstrādājumiem (OV L 40, 11.2.1989., 12. lpp.).
               
               
                  
                     (5)
                  
                        Lieta C-185/08, 42. punkts.
               
               
                  
                     (6)
                  
                        Turpat, 50. punkts.
               
               
                  
                     (7)
                  
                        Turpat, 53., 55. un 56. punkts.
               
               
                  
                     (8)
                  
                        Sal. Padomes Direktīvas 89/106/EEK 1. panta 2. punktu un Regulas (ES) Nr. 305/2011 2. panta 1. punktu.
               
               
                  
                     (9)
                  
                        Komisijas 2015. gada 24. novembra Īstenošanas lēmums (ES) 2015/2181 par atsauces uz standartu EN 795:2012 "Individuālie aizsarglīdzekļi kritienu novēršanai no augstuma. Piekares ierīces" publicēšanu ar ierobežojumu Eiropas Savienības Oficiālajā Vēstnesī saskaņā ar Eiropas Parlamenta un Padomes Regulu (ES) Nr. 1025/2012 (OV L 309, 26.11.2015., 10. lpp.).
               
               
                  
                     (10)
                  
                        Eiropas Parlamenta un Padomes 2016. gada 9. marta Regula (ES) 2016/425 par individuālajiem aizsardzības līdzekļiem un ar ko atceļ Padomes Direktīvu 89/686/EEK (OV L 81, 31.3.2016., 51. lpp.).
               
               
                  
                     (11)
                  
                        Eiropas Parlamenta un Padomes 2008. gada 9. jūlija Lēmums Nr. 768/2008/EK par produktu tirdzniecības vienotu sistēmu un ar ko atceļ Padomes Lēmumu 93/465/EEK (OV L 2018, 13.8.2008., 82. lpp.).
               
               
                  
                     (12)
                  
                        Kods E01329 Komisijas Ekspertu grupu un citu līdzīgu struktūru reģistrā.
               
               
                  
                     (13)
                  
                        OV L 88, 4.4.2011., 5. lpp.
               
            
      
    ---documentbreak--- 
      
         
         
            
               PIELIKUMS
            
            
               EKSPLUATĀCIJAS ĪPAŠĪBU NOTURĪBAS NOVĒRTĒJUMA UN PĀRBAUDES SISTĒMA
            
            
            
                     
                        Izstrādājumi un paredzētais lietojums
                     
                  
                  
                     
                        Būtiskie raksturlielumi
                     
                  
                  
                     
                        Piemērojamā sistēma 
                     
                  
               
                     
                        Piekares ierīces, ko izmanto būvēs un kas paredzētas, lai nepieļautu personu krišanu no augstuma vai lai apturētu kritienus no augstuma
                     
                  
                  
                     
                        Attiecībā uz visiem būtiskajiem raksturlielumiem
                     
                  
                  
                     
                        "1+"